ফের চালু হোক কলকাতা-লন্ডন সরাসরি বিমান পরিষেবা, লন্ডনে ভারতীয় দূতাবাসে সওয়াল মুখ্যমন্ত্রীর

ওয়েব ডেস্ক: ফের লন্ডন থেকে কলকাতা (London to Kolkata) পর্যন্ত সরাসরি চালু হোক বিমান পরিষেবা। লন্ডনের ভারতীয় দূতাবাসে জানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার ভারতীয় হাইকমিশনে আয়োজিত এক অনুষ্ঠানে এ বিষয়ে সরব হন মমতা। মুখ্যমন্ত্রী বলেন, কলকাতা ও লন্ডনের মধ্যে রয়েছে এক ঐতিহাসিক সম্পর্ক। ব্যবসা-বাণিজ্য থেকে সংস্কৃতি, বহুক্ষেত্রেই দুই শহরের মধ্যে রয়েছে একাধিক মিল। এই সম্পর্ক আরও মজবুত করতে এবং বাণিজ্যের প্রসার ঘটাতে সরাসরি কলকাতা-লন্ডন বিমান পরিষেবা পুনরায় চালু করার আহ্বান জানান তিনি।

আরও পড়ুন: লন্ডন সফরে মুখ্যমন্ত্রী, যোগ দিতে চলেছেন কি সৌরভও!

লন্ডন থেকে ভারতীয় দূতাবাসের অনুষ্ঠানে বক্তব্য রাখতে গিয়ে মুখ্যমন্ত্রী বলেন, “লন্ডনের থেকে বাংলা খুব একটা দূরে নয় ৷ কিন্তু সরাসরি বিমান নেই বলে আমাদের অনেক ঘুরপথে আসতে হয় ৷ মাত্র ৮ ঘণ্টার পথ, অথচ আমার ১৮ ঘণ্টা সময় লেগেছে এখানে পৌঁছতে।” তিনি ব্রিটেনের প্রতিনিধিদের অনুরোধ করেন, বিষয়টি গুরুত্ব দিয়ে দেখার জন্য।

মুখ্যমন্ত্রীর আরও বক্তব্য, “আগে ব্রিটিশ এয়ারওয়েজ কলকাতা থেকে সরাসরি লন্ডন উড়ান চালাত। বর্তমানে সেই পরিষেবা বন্ধ। দুই দেশের মধ্যে যাতায়াতের ক্ষেত্রে অসুবিধা হচ্ছে। এই উড়ান পুনরায় চালু হলে শুধু যাত্রী নয়, বিনিয়োগ ও বাণিজ্যেও নতুন দিগন্ত খুলে যাবে।”